CELEX: 32007D0619
Language: mt
Date: 2007-09-20 00:00:00
Title: 2007/619/KE: Deċiżjoni tal-Kummissjoni ta’ l- 20 ta’ Settembru 2007 dwar in-noninklużjoni tal-1,3- dichloropropene fl-Anness I tad-Direttiva tal-Kunsill 91/414/KEE u l-irtirar ta’ awtorizzazzjonijiet għal prodotti għall-ħarsien tal-pjanti li fihom din is-sustanza (notifikata taħt id-dokument numru C(2007) 4281) (Test b’relevanza għaż-ŻEE)

25.9.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 249/11
            
         DEĊIŻJONI TAL-KUMMISSJONI
   ta’ l-20 ta’ Settembru 2007
   dwar in-noninklużjoni tal-1,3-dichloropropene fl-Anness I tad-Direttiva tal-Kunsill 91/414/KEE u l-irtirar ta’ awtorizzazzjonijiet għal prodotti għall-ħarsien tal-pjanti li fihom din is-sustanza
   (notifikata taħt id-dokument numru C(2007) 4281)
   (Test b’relevanza għaż-ŻEE)
   (2007/619/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju ta’ l-1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b'mod partikolari r-raba' sottoparagrafu ta’ l-Artikolu 8(2) tagħha,
   Billi:
   
               (1)
            
            
               L-Artikolu 8(2) tad-Direttiva 91/414/KEE jistipula li Stat Membru jista’, matul perjodu ta’ 12-il sena min-notifika ta’ din id-Direttiva, jawtorizza t-tqegħid fis-suq ta’ prodotti għall-protezzjoni tal-pjanti li fihom sustanzi attivi mhux elenkati fl-Anness I ta’ din id-Direttiva li diġà jinsabu fis-suq sentejn wara d-data tan-notifika, filwaqt li dawk is-sustanzi jkunu qegħdin jiġu eżaminati bil-mod fil-qafas ta’ programm ta’ ħidma.
            
         
               (2)
            
            
               Ir-Regolamenti tal-Kummissjoni (KE) Nru 451/2000 (2) u (KE) Nru 703/2001 (3) jistipulaw ir-regoli dettaljati għall-implimentazzjoni tat-tieni stadju tal-programm ta’ ħidma msemmi fl-Artikolu 8(2) tad-Direttiva tal-Kunsill 91/414/KEE u jistabbilixxu lista ta’ sustanzi attivi li għandhom jiġu vvalutati bl-għan ta’ l-inklużjoni possibbli tagħhom fl-Anness I tad-Direttiva 91/414/KEE. Dik il-lista tinkludi l-1,3-dichloropropene.
            
         
               (3)
            
            
               Għall-1,3-dichloropropene l-effetti fuq is-saħħa tal-bniedem u fuq l-ambjent ġew ivvalutati skond id-dispożizzjonijiet stipulati fir-Regolamenti (KE) Nru 451/2000 u (KE) Nru 703/2001 għal medda ta’ użi proposti min-notifikant. Barra minn hekk, dawn ir-regolamenti jaħtru lill-Istati Membri Relaturi li għandhom jippreżentaw ir-rapporti ta’ valutazzjoni u r-rakkomandazzjonijiet rilevanti lill-Awtorità Ewropea dwar is-Sigurtà ta’ l-Ikel (EFSA) skond l-Artikolu 8(1) tar-Regolament (KE) Nru 451/2000. Għall-1,3-dichloropropene l-Istat Membru Relatur kien Spanja u kull tagħrif rilevanti tressaq fl-14 ta’ Jannar 2004.
            
         
               (4)
            
            
               Ir-rapport ta’ valutazzjoni saritlu reviżjoni inter pares mill-Istati Membri u l-EFSA u ġie ppreżentat lill-Kummissjoni fit-12 ta’ Mejju 2006 fil-format ta’ Konklużjoni ta’ l-EFSA dwar ir-reviżjoni inter pares tal-valutazzjoni tar-riskju tal-pestiċidi tas-sustanza attiva 1,3-dichloropropene
                   (4). Dan ir-rapport ġie rivedut mill-Istati Membri u mill-Kummissjoni fi ħdan il-Kumitat Permanenti dwar il-Katina Alimentari u s-Saħħa ta’ l-Annimali u kien iffinalizzat fil-15 ta’ Mejju 2007 fil-format tar-rapport ta’ reviżjoni tal-Kummissjoni għall-1,3-dichloropropene.
            
         
               (5)
            
            
               Matul il-valutazzjoni ta’ din is-sustanza attiva, ġew identifikati għadd ta’ oqsma ta’ tħassib. Dan kien partikolarment il-każ rigward ir-rilaxx fl-ambjent ta’ ammonti kbar ta’ impuritajiet poliklorinati magħrufa u le, li għalihom ma hemm l-ebda tagħrif dwar il-persistenza, l-imġiba tossikoloġika, it-teħid mill-uċuħ tar-raba', l-akkumulazzjoni, id-destin metaboliku u l-livell ta’ residwu disponibbli. Minħabba f'hekk, ma ntweriex li l-espożizzjoni tal-konsumatur hija aċċettabbli u hemm riskju possibbli ta’ kontaminazzjoni ta’ l-ilma ta’ taħt l-art, għall-għasafar, il-mammiferi, l-organiżmi akkwatiċi u organiżmi oħrajn li mhumiex fil-mira.
            
         
               (6)
            
            
               Il-Kummissjoni stiednet lin-notifikant biex iressaq il-kummenti tiegħu dwar ir-riżultati tar-reviżjoni inter pares u dwar jekk hux bi ħsiebu jkompli jappoġġja s-sustanza. In-notifikant ressaq il-kummenti tiegħu li ġew eżaminati bir-reqqa. Madankollu, minkejja l-argumenti mressqa, it-tħassib imsemmi hawn fuq baqa' mhux solvut, u l-valutazzjonijiet, li saru abbażi tat-tagħrif ippreżentat u vvalutat matul il-laqgħat esperti ta’ l-EFSA, ma wrewx li wieħed jista' jistenna li, fil-kundizzjonijiet ta’ użu proposti, prodotti għall-ħarsien tal-pjanti li fihom il-1,3-dichloropropene jissodisfaw b'mod ġenerali r-rekwiżiti stipulati fl-Artikolu 5(1)(a) u (b) tad-Direttiva 91/414/KEE.
            
         
               (7)
            
            
               Għalhekk 1,3-dichloropropene ma għandux ikun inkluż fl-Anness I tad-Direttiva 91/414/KEE.
            
         
               (8)
            
            
               Għandhom jittieħdu miżuri biex ikun żgurat li l-awtorizzazzjonijiet eżistenti għall-prodotti għall-ħarsien tal-pjanti li jkun fihom il-1,3-dichloropropene jiġu rtirati fi żmien perjodu preskritt u ma jiġġeddux u li ma jingħataw l-ebda awtorizzazzjonijiet ġodda għal prodotti bħal dawn.
            
         
               (9)
            
            
               Kwalunkwe perjodu ta’ konċessjoni mogħti minn Stati Membri għad-disponiment, il-ħażna, it-tqegħid fis-suq u l-użu tal-ħażniet eżistenti tal-prodotti għall-ħarsien tal-pjanti li fihom il-1,3-dichloropropene, għandu jkun limitat għal perjodu ta’ mhux iktar minn tnax-il xahar biex il-ħażniet eżistenti jkunu jistgħu jintużaw f'mhux iktar minn staġun wieħed ieħor ta’ tkabbir, li jiżgura li l-prodotti għall-ħarsien tal-pjanti li fihom il-1,3-dichloropropene jibqgħu disponibbli għall-bdiewa għal 18-il xahar mill-adozzjoni ta’ din id-Deċiżjoni.
            
         
               (10)
            
            
               Il-1,3-dichloropropene qiegħed jintuża biex jieħu post il-methyl bromide. Il-methyl bromide huwa suġġett għal tneħħija gradwali taħt il-Protokoll ta’ Montreal dwar is-Sustanzi li jeqirdu s-saff ta’ l-ożonu minħabba li għandu potenzjal għoli ta’ qerda ta’ l-ożonu u l-użu tiegħu huwa kopert minn kwoti stretti li jissodisfaw “użi kritiċi”. L-irtirar tal-1,3-dichloropropene x'aktarx li għalhekk iwassal għal talbiet ġodda għal kwoti ta’ methyl bromide. Biex jintlaħqu l-għanijiet tal-Protokoll ta’ Montreal, il-limitu taż-żmien għall-irtirar ta’ l-awtorizzazzjonijiet għal prodotti tal-ħarsien tal-pjanti li fihom il-1,3-dichloropropene għandhom jiġu riveduti fi żmien 18-il xahar sabiex jiġi analizzat l-impatt konkret ta’ l-irtirar tiegħu fuq l-użu tal-methyl bromide.
            
         
               (11)
            
            
               Matul il-perjodu ta’ l-irtirar, l-Istati Membri għandhom jadottaw miżuri mitiganti biex jittrattaw kwalunkwe ħsara għas-saħħa tal-bnedmin jew ta’ l-annimali jew għall-ambjent.
            
         
               (12)
            
            
               Din id-deċiżjoni hija bla ħsara għat-tressiq ta’ applikazzjoni għall-1,3-dichloropropene skond id-dispożizzjonijiet ta’ l-Artikolu 6(2) tad-Direttiva 91/414/KEE fid-dawl ta’ inklużjoni possibbli fl-Anness I tagħha.
            
         
               (13)
            
            
               Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
            
         ADOTTAT DIN ID-DEĊIŻJONI:
   Artikolu 1
   Il-1,3-dichloropropene ma għandux jiġi inkluż bħala sustanza attiva fl-Anness I tad-Direttiva 91/414/KEE.
   Artikolu 2
   L-Istati Membri għandhom jiżguraw li:
   
               (a)
            
            
               Awtorizzazzjonijiet għal prodotti għall-ħarsien tal-pjanti li fihom il-1,3-dichloropropene jiġu rtirati sa l-20 ta’ Marzu 2008;
            
         
               (b)
            
            
               L-ebda awtorizzazzjoni għal prodotti għall-ħarsien tal-pjanti li fihom il-1,3-dichloropropene ma hi se tingħata jew tiġġedded minn dak in-nhar tal-pubblikazzjoni ta’ din id-Deċiżjoni.
            
         Artikolu 3
   
               (a)
            
            
               Kull perjodu ta’ konċessjoni mogħti mill-Istati Membri skond id-dispożizzjonijiet ta’ l-Artikolu 4(6) tad-Direttiva 91/414/KEE, għandu jiskadi mhux aktar tard minn nhar l-20 ta’ Marzu 2009.
            
         
               (b)
            
            
               Il-perjodu msemmi fil-paragafu (a) għandu jiġi rivedut u jista' jiġġedded għal perjodu ieħor ta’ mhux aktar minn 18-il xahar fid-dawl ta’ kwalunkwe tagħrif ieħor li jista' jsir disponibbli dwar sustanzi li jeqirdu s-saff ta’ l-ożonu. Ir-reviżjoni għandha tqis l-influwenza possibbli ta’ l-irtirar ta’ awtorizzazzjonijiet eżistenti ta’ prodotti għall-ħarsien tal-pjanti li fihom il-1,3-dichloropropene fuq l-użi kritiċi ta’ methyl bromide previst mill-Protokoll ta’ Montreal.
            
         Artikolu 4
   Matul il-perjodu ta’ konċessjoni msemmi fl-Artikolu 3, l-Istati Membri għandhom jiżguraw li:
   
               —
            
            
               tingħata attenzjoni partikolari għall-espożizzjoni djetetika tal-konsumaturi għall-1,3-dichloropropene u l-metaboliti tiegħu bil-ħsieb ta’ reviżjonijiet futuri tal-livelli Komunitarji massimi ta’ residwu;
            
         
               —
            
            
               prodotti tal-ħarsien tal-pjanti li fihom il-1,3-dichloropropene ikunu applikati biss minn utenti professjonali;
            
         
               —
            
            
               miżuri ta’ mitigazzjoni tar-riskju jkunu imposti biex jiġi żgurat il-ħarsien ta’ l-ilma ta’ taħt l-art f'kundizzjonijiet vulnerabbli u li jinbdew programmi ta’ monitoraġġ biex jivverifikaw kontaminazzjoni potenzjali ta’ l-ilma ta’ taħt l-art f'żoni vulnerabbli.
            
         Din id-Deċiżjoni hija indirizzata lill-Istati Membri.
   
      Magħmula fi Brussell, 20 ta’ Settembru 2007.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 230, 19.8.1991, p. 1. Id-Direttiva kif emendata l-aħħar mid-Direttiva tal-Kummissjoni 2007/52/KE (ĠU L 214, 17.8.2007, p. 3).
   
      (2)  ĠU L 55, 29.2.2000, p. 25. Ir-Regolament kif emendat l-aħħar mir-Regolament (KE) Nru 1044/2003 (ĠU L 151, 19.6.2003, p. 32).
   
      (3)  ĠU L 98, 7.4.2001, p. 6.
   
      (4)  Ir-Rapport Xjentifiku EFSA (2006) 72, 1-99. Konklużjoni dwar ir-reviżjoni inter pares tal-valutazzjoni tar-riskju tal-pestiċidi tal-1-3 dichloropropene.